Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 190/12/5511	Žilina, 14.11.2014
EEČ : 2-43-588-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1, odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Ako osoba zodpovedná za podnikateľský subjekt zapísaný v Obchodnom registri Slovenskej republiky pod obchodným menom XXXXX, XXXXX, IČO XXXXX, so sídlom XXXXX, 
-	za mesiace XXXXX v lehote splatnosti nezaplatil splatnú daň z pridanej hodnoty celkom vo výške 10.108,27 €
-	za zdaňovacie obdobie roku XXXXX v lehote splatnosti nezaplatil splatnú daň z motorových vozidiel celkom vo výške 5.984,54 €,
-	 za mesiac XXXXX vo výške 457,46 €, za mesiac XXXXX vo výške 1.211,45 €, za mesiac XXXXX vo výške 964,75 €, za mesiac XXXXX vo výške 910,78 € a za obdobie od XXXXX do XXXXX nezaplatil za zamestnávateľa predpísané dávky na sociálne poistenie vo výške 6.044,37 €,
-	za obdobie XXXXX nezaplatil za zamestnávateľa predpísané dávky na zdravotné poistenie vo výške 4.105,82 €,

a tieto sumy napriek tomu, že v čase splatnosti mal na ich zaplatenie, nezaplatil v celkovej výške 27.980,58 €, ale použil na iný
nezistený účel, čím spôsobil štátnemu rozpočtu Slovenskej republiky v zastúpení Daňovým úradom XXXXX, kontaktné miesto XXXXX, škodu na nezaplatenej dani vo výške 16.092,81 €, ďalej spôsobil Sociálnej poisťovni, pobočka XXXXX, škodu vo výške 11.326,39 €, škodu Všeobecnej zdravotnej poisťovni, pobočka XXXXX, 
škodu vo výške 3.601,50 € a škodu spol. Dôvera zdravotná poisťovňa, a.s., so sídlom Einsteinova 25, Bratislava, škodu vo výške 
504,32 €

lebo zanikla trestnosť činu

Odôvodnenie:
Vyšetrovateľ OR PZ OKP OEK Čadca uznesením sp. zn. ČVS:ORP-236/OEK-CA-2013 zo dňa 18.10.2013 podľa § 206 ods. 1 Tr. por. vzniesol obvinenie XXXXX pre prečin nezaplatenia dane a poistného podľa § 278 ods. 1, ods. 2 Tr. zák., následne dňa 17.03.2014 pod tou istou spisovou značkou postupom podľa § 206 ods. 5 Tr. por. rozšíril obvinenie XXXXX pre tento trestný čin, a to v súhrne v podstate na vyššie uvedenom skutkovom základe. 

Po skončení vyšetrovania predložil vyšetrovateľ vyšetrovací spis tunajšej prokuratúre s návrhom na zastavenie trestného stíhania z dôvodu využitia účinnej ľútosti obvineným. Po preskúmaní spisového materiálu som sa s týmto návrhom stotožnil. 

Podľa § 215 ods.1 písm. h) Tr. por. prokurátor zastaví trestné stíhanie, ak trestnosť činu zanikla. 

Podľa §  86 ods. 1 písm. e) Tr. zák. trestnosť trestného činu nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Pri záverečnom preštudovaní vyšetrovacieho spisu obv. XXXXX doložil potvrdenia o úhrade dlženej dane a dlžného poistného jednotlivým príjemcom. Následne boli zistené písomné stanoviská jednotlivých príjemcov, z ktorých bola úhrada nezaplatenej dane a poistného potvrdená. 

Taktiež bolo potrebné skúmať, či tu nie je prekážka využitia účinnej ľútosti podľa § 86 ods. 2 Tr. zák., podľa ktorého trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Lustráciou bolo zistené, že voči obvinenému už bolo zastavené trestné stíhanie pre trestný čin neodvedenia dane a poistného podľa § 277 ods. 1, ods. 2 písm. b) Tr. zák., a to z dôvodu využitia účinnej ľútosti obvineným, pričom rozhodnutie bolo vydané Okresnou prokuratúrou Žilina dňa 17.12.2013 pod sp. zn. 4Pv 192/13/5511.

Cieľom ustanovenia § 86 ods. 2 Tr. zák. je zabrániť zneužívaniu inštitútu účinnej ľútosti opakovanou dodatočnou úhradou nezaplatenej (neodvedenej alebo skrátenej) dane a poistného po vznesení obvinenia, a teda až pod hrozbou trestného stíhania, a teda v konečnom dôsledku cieľom tohto ustanovenia je zabrániť recidíve a následnej beztrestnosti daňových trestných činov.

Prekážka využitia účinnej ľútosti v zmysle § 86 ods. 2 Tr. zák., spočívajúca v predchádzajúcom využití účinnej ľútosti, však vzniká až rozhodnutím o zastavení trestného stíhania obvineného podľa § 215 ods. 1 písm. h) Tr. por. a vzťahuje sa na daň alebo poistné nezaplatené po vydaní takéhoto rozhodnutia. Táto prekážka sa nevzťahuje spätne na daň alebo poistné nezaplatené pred takýmto rozhodnutím. Okamihom takéhoto už prvého rozhodnutia o zastavení trestného stíhania pre účinnú ľútosť táto prekážka vzniká a zaniká až uplynutím dvadsiatich štyroch mesiacov od posledného takého rozhodnutia, ak tieto dvadsaťštyri mesačné lehoty na seba bez prerušenia nadväzujú alebo sa čo i len čiastočne prekrývajú.

Tu treba analogicky vychádzať napríklad z ustanovenia § 212 ods. 2 písm. f) Tr. zák., resp. § 212 ods. 3 písm. b) Tr. zák., 276 ods. 2 písm. a) Tr. zák. alebo § 277a ods. 2 písm. a) Tr. zák., kde predchádzajúcim odsúdením (postihnutím) sa myslí odsúdenie (postihnutie), ktoré predchádza skutku a nie rozhodovaniu o ňom. 

Keďže v označenej veci trestnosť prečinu nezaplatenia dane a poistného podľa § 278 ods.1, ods. 2 Tr. zák. zanikla z dôvodu využitia ustanovenia o účinnej ľútosti podľa § 86 ods. 1 písm. e) Tr. zák., rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Pekara
prokurátor